Det mest fantastiske fællesskab i Nordjylland finder man i Aalborg Garden - og på lørdag skal det afgøres, om garden også kan blive det mest fantastiske fællesskab i Danmark. Med godt 16 procent af stemmerne vandt Aalborg Garden nemlig den nordjyske del af konkurrencen Fantastiske Fællesskaber i september for næsen af Lørslev Café og Kulturhus på andenpladsen og Runners DK på tredjepladsen. Lørdag aften gælder det så den landsdækkende finale, hvor Aalborg Garden skal op imod vinderne fra de andre TV2-regioner. Her er modstanderne: Jels Vikingespil fra TV2 Syd Tune IF fra TV2 Lorry Bagenkop Altid i Bevægelse fra TV2 Fyn Forlev Spejdercenter fra TV2 Østjylland Mejrup fra TV Midtvest Gospelkoret Amazing fra TV2 Bornholm Idestrup og Omegns Lokalråd fra TV2 Øst Spørger man Danske Spil, er der ganske gode chancer for, at Aalborg Garden kunne gå hen og vinde. Garden er godt nok ikke storfavorit, men klarer sig ganske pænt med odds 6,50. Stem på din favorit Det er dog ikke oddsene, der afgør noget som helst, men derimod seernes sms-stemmer. Det fællesskab, der lørdag aften har fået flest stemmer, vinder nemlig hovedpræmien på 100.000 kroner. Der kan stemmes helt frem til 15 minutter før afgørelsen. Showet begynder på TV2 Nord Salto klokken 19.45 lørdag aften. Du kan læse mere om fællesskaberne og om, hvordan du stemmer he r.

Referat:
Nordjyderne skal fatte telefonerne, hvis Aalborg Garden skal vinde finalen i Fantastiske Fællesskaber lørdag aften.